Diari Oficial de la Generalitat Valenciana


Sumari del DOGV 9719, del 07-11-2023 (2023/11944)

RESOLUCIÓ de 31 d'octubre de 2023, del director general de Relacions amb les Corts, de la Presidència de la Generalitat, per la qual es publica el conveni marc de col·laboració entre l'Agència Valenciana de Seguretat i Resposta a les Emergències i la Federació Valenciana de Municipis i Províncies ,per a l'encàrrec de gestió amb els ajuntaments interessats a desenvolupar l'activitat d'instrucció policial en els cursos d'accés a les diferents escales i categories de policia local.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9719

Data del DOGV
:   07-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11647


Data del document
:   31-10-2023

Organisme emissor
:   Presidència de la Generalitat

Tipus de document
:   Resolució

RESOLUCIÓ de 31 d'octubre de 2023, del director general de Relacions amb les Corts, de la Presidència de la Generalitat, per la qual es publica el conveni marc de col·laboració entre l'Agència Valenciana de Seguretat i Resposta a les Emergències i la Federació Valenciana de Municipis i Províncies ,per a l'encàrrec de gestió amb els ajuntaments interessats a desenvolupar l'activitat d'instrucció policial en els cursos d'accés a les diferents escales i categories de policia local. [2023/11834]  
La Generalitat, a través de l'Agència Valenciana de Seguretat i Resposta a les Emergències, i la Federació Valenciana de Municipis i Províncies han subscrit, prèvia tramitació reglamentària, els dies 11 i 3 d'octubre de 2023, el conveni marc per a l'encàrrec de gestió amb els ajuntaments interessats a desenvolupar l'activitat d'instrucció policial en els cursos d'accés a les diferents escales i categories de policia local, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 30 d'octubre de 2023 i número 1032/2023, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 31 d'octubre de 2023.- El director general de Relacions amb Les Corts: Jorge Bellver Casaña.  
  
  
CONVENI MARC DE COL·LABORACIÓ ENTRE L'AGÈNCIA VALENCIANA DE SEGURETAT I RESPOSTA A LES EMERGÈNCIES I LA FEDERACIÓ VALENCIANA DE MUNICIPIS I PROVÍNCIES PER A L'ENCOMANDA DE GESTIÓ AMB ELS AJUNTAMENTS INTERESSATS A DESENVOLUPAR L'ACTIVITAT D'INSTRUCCIÓ POLICIAL EN ELS CURSOS D'ACCÉS A LES DIFERENTS ESCALES I CATEGORIES DE POLICIA LOCAL  
  
REUNITS  
Per una part, Elisa María Núñez Sánchez, consellera de Justícia i Interior de la Generalitat Valenciana, nomenada pel Decret 11/2023, de 19 de juliol, del president de la Generalitat, pel qual nomena les persones titulars de les vicepresidències i de les conselleries, les competències de la qual li són atribuïdes pel Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, que actua en qualitat de presidenta de l'Agència Valenciana de Seguretat i Resposta a les Emergències (d'ara en avant AVSRE), en nom i representació d'aquesta, d'acord amb el que estableixen els articles 6.1.a i 11.1.b de la Llei 4/2017, de 3 de febrer, de la Generalitat, per la qual es crea l'AVSRE, que confereixen a la persona titular de la Presidència de l'AVSRE la signatura de convenis en matèries que siguen competència de l'Agència, i que està autoritzada a aquests efectes per Acord del Consell de 29 de setembre de 2023.  
Per l'altra part, la Federació Valenciana de Municipis i Províncies (d'ara en avant, l'FVMP), amb el NIF X85673139, i en el seu nom i representació, Vicent Gil Olmedo, secretari general de l'FVMP, segons el nomenament efectuat pel seu president en la reunió del Consell de l'FVMP de data 4 d'octubre de 2019, recollit en l'escriptura pública atorgada pel notari de València, Francisco Cantos Viñals amb el número de protocol 1039, que continua vigent en l'actualitat, d'acord amb les facultats que té atribuïdes per l'article 45.1.f dels Estatuts de la Federació Valenciana de Municipis i Províncies.  
  
L'FVMP és l'associació amb més implantació, constituïda pels municipis, províncies i altres entitats locals de la Comunitat Valenciana que voluntàriament ho decidisquen, per a la defensa i promoció de l'autonomia local i dels interessos locals, de conformitat amb el que disposa la Constitució, l'Estatut d'Autonomia de la Comunitat Valenciana, la Llei 7/1985, de 2 d'abril, reguladora de les bases de règim local, i la Llei 8/2010, de 23 de juny, de règim local de la Comunitat Valenciana.  
Les parts intervenen en la representació i amb les facultats que els seus respectius càrrecs els confereixen, reconeixent-se capacitat recíproca i legitimació bastant en dret per a atorgar i signar el present conveni marc, i en virtut d'això  
  
EXPOSEN  
  
Primer. L'article 3.2.b de la Llei 4/2017, de 3 de febrer, per la qual es crea l'AVSRE estableix com un dels seus objectius la direcció i la gestió de les polítiques relacionades amb la formació i selecció de policies locals, si bé el Decret 122/2017, de 15 de setembre, del Consell, pel qual s'aprova el Reglament orgànic i funcional de l'AVSRE, en l'article 19 atribueix a l'Institut Valencià de Seguretat Pública i Emergències (d'ara en avant, IVASPE), com a òrgan adscrit a aquesta, les competències en matèria d'investigació, formació i perfeccionament professional, entre altres, de les policies locals.  
  
Per part seua, la Llei 17/2017, de 13 de desembre, de coordinació de policies locals de la Comunitat Valenciana, en l'article 41 disposa que per a adquirir la condició de funcionari de carrera en els respectius cossos de policia local de la Comunitat Valenciana s'ha de superar el preceptiu curs selectiu de formació a realitzar en l'IVASPE. En conseqüència, els aspirants, després de superar les fases d'oposició o concurs oposició convocades per les diferents corporacions locals, han de realitzar el curs esmentat que comporten aquestes, culminant en l'IVASPE els processos selectius iniciats pels municipis.  
  
Segon. El Decret 179/2021, de 5 de novembre, del Consell, d'establiment de les bases i criteris generals per a la selecció, promoció i mobilitat en els cossos de policia local de la Comunitat Valenciana, estableix en l'article 9.7, que per a la realització de l'esmentat curs selectiu es comptarà amb el personal instructor que exercirà la condició de personal docent col·laborador de l'IVASPE. En aquest context i amb la pretensió d'establir un pla de transferència de coneixement, resulta necessari que aquest personal instructor posseïsca la condició de policia a fi de que puguen transferir els seus coneixements, experiències, destreses i capacitats a l'alumnat participant en els cursos, convertint-se en una sort de referent, perquè seran els encarregats de l'observació directa i l'avaluació actitudinal d'aquest, així com de la impartició de l'especialitat d'instrucció policial al llarg del curs.  
  
Tercer. No obstant això, a pesar de contemplar-se en l'Estatut d'Autonomia, en l'actualitat la Comunitat Valenciana no compta amb un cos de policia autònoma amb efectius que puguen exercir les labors d'instrucció policial; per això, adduint raons d'eficàcia i atés que no es posseeixen els mitjans tècnics ni personals idonis per a complir-ho, l'AVSRE considera convenient, mitjançant la formalització del present conveni marc amb l'FVMP, conferir a aquells ajuntaments que hi estiguen interessats i s'hi adherisquen, a través de determinats membres del seus cossos de policia local, encomandes de gestió de les regulades en l'article 11 de la Llei 40/2015, d'1 d'octubre, de règim jurídic del sector públic, a fi de coadjuvar en la formació de l'alumnat sobre les funcions habitualment exercides per aquests efectius dels cossos de policia local.  
  
  
Quart. Entroncant amb l'anterior i atesa la singularitat de determinades especialitats impartides en els cursos organitzats per l'IVASPE, així com l'evident necessitat que siguen membres de la policia local els que exercisquen les funcions del personal instructor, tant l'AVSRE com l'FVMP coincideixen a considerar d'interès per a les entitats locals potenciar una formació adequada per a la seua estructura funcionarial, per la qual cosa convenen a vehicular la seua participació a través de l'adhesió al present conveni, a fi de crear un marc de col·laboració entre l'AVSRE i els ajuntaments interessats que redunde en un ensenyament de qualitat i siga beneficiós per als futurs membres de policia local.  
  
Cinqué. Que la Llei 8/2010, de 23 de juny, de règim local de la Comunitat Valenciana, disposa en l'article 111.1 que les entitats locals de la Comunitat Valenciana podran cooperar entre si o amb l'Administració (…) de la comunitat autònoma a través de convenis.  
Per tot el que s'ha exposat i de conformitat amb la normativa anteriorment ressenyada, les parts acorden subscriure el present conveni marc de col·laboració per a l'encàrrec de gestió amb els ajuntaments interessats a desenvolupar l'activitat d'instrucció policial en els cursos d'accés a les diferents escales i categories de la policia local organitzats per l'IVASPE, que es regirà per les següents:  
  
CLÀUSULES  
  
Primera. Objecte  
Constitueix l'objecte del present conveni l'articulació d'un marc de col·laboració entre l'AVSRE i l'FVMP al qual els ajuntaments de la Comunitat Valenciana que, disposant de cos de policia local, estiguen interessats puguen adherir-se singularment, a l'efecte de formalitzar amb aquestes encomandes de gestió perquè, a través dels efectius que es determinen dels seus cossos de policia local, impartisquen l'especialitat d'instrucció policial en els cursos selectius d'accés a les diferents escales i categories de policia local organitzats per l'IVASPE, de tal manera que transferisquen a l'alumnat, en la seua condició de personal docent col·laborador, les experiències, destreses i habilitats que han anat adquirint al llarg de la seua trajectòria com a funcionaris de carrera dels cossos de policia local, i servisquen com a referents per al futur acompliment de les funcions atribuïdes als funcionaris de policia local.  
  
Les activitats de formació objecte de l'encàrrec de gestió tindran un caràcter merament material i tècnic, sense que en cap cas la seua realització supose la cessió de la titularitat per part de l'AVSRE ni dels elements substantius del seu exercici, i serà responsabilitat de l'AVSRE dictar tots els actes o les resolucions de caràcter jurídic que li donen suport, o en els quals s'integren les activitats materials objecte de l'encàrrec de gestió que es formalitze mitjançant l'adhesió dels ajuntaments que estiguen interessats a aquest conveni.  
  
Segona. Àmbit subjectiu d'aplicació  
Són parts del present conveni, per una part, l'AVSRE, a través de l'IVASPE, com a òrgan encarregat d'organitzar els cursos selectius que han de comptar amb personal instructor, a més d'òrgan encarregador.  
Per l'altra part, l'FVMP com a òrgan encarregat de difondre entre els seus membres el present conveni, assumint l'assessorament i la interlocució necessària per a aconseguir una comunicació fluida entre les parts, a fi de facilitar la resolució de qualsevol controvèrsia que poguera sorgir en la seua aplicació o en la dels convenis singulars d'adhesió a aquest.  
Finalment, els ajuntaments que, estant associats a l'FVMP i mitjançant els seus cossos de policia local, estiguen interessats a coadjuvar amb l'activitat d'instrucció policial en els cursos formatius organitzats per l'IVASPE mitjançant la formalització de convenis singulars d'adhesió al present conveni com a òrgans encarregats.  
  
Tercera. Mitjans d'execució  
Atesa l'absència de norma reglamentària que regule la selecció del personal docent instructor, i amb la finalitat de realitzar les funcions d'instrucció policial que siguen encarregades a requeriment de l'IVASPE, els ajuntaments que, a través de l'FVMP, s'adherisquen al present conveni perquè estan interessats a col·laborar-hi, posaran a la disposició de l'AVSRE, amb destinació en l'IVASPE, una llista d'efectius que lliurement determinen per a la realització de les tasques encarregades.  
Les accions formatives que necessiten les tasques d'instrucció requeriran la presència de determinats efectius tant en el torn de matí com en el torn de vesprada, en el cas que es realitzen cursos en aquest horari, el nombre dels quals variarà segons el volum de l'alumnat que hi participe. A més, es disposarà d'un altre efectiu que tindrà encarregades les labors de coordinació. La selecció d'aquest personal, tenint en compte la llista prèviament emesa pels ajuntaments participants, la durà a terme l'IVASPE fins a cobrir les seues necessitats mitjançant el procediment que estime més oportú, que serà publicitat en qualsevol cas.  
  
El personal instructor tindrà una rellevància fonamental a fi de materialitzar un desenvolupament adequat de les accions formatives, en la mesura en què han de realitzar la valoració actitudinal de l'alumnat, i al mateix temps transferir-los les seues experiències, destreses i habilitats, fet que els converteix en una figura de referència, ja que, a més, són els encarregats de l'observació directa i avaluació d'aquests, realitzant un seguiment de les seues actituds i conductes, amb especial atenció a les variables següents:  
- Respecte cap als docents, instructors, companys i altre personal de l'IVASPE.  
- Ús correcte de les instal·lacions.  
- Tracte educat i disciplinat sobre la base dels deures que ha de complir tot aspirant.  
- Compliment de les normes establides i comunicades a l'inici del curs.  
- Actitud durant les activitats complementàries.  
- Correcte manteniment de la uniformitat reglamentària de tot l'alumnat.  
A la vista de les funcions assignades al personal instructor i atés que té la condició de personal docent col·laborador de l'IVASPE, en aquells supòsits en què, segons el seu parer, es produïsquen incompliments per part de l'alumnat de les variables esmentades ut supra, estarà facultat per a elevar, a través de l'informe corresponent, una proposta de separació temporal o definitiva dels cursos a l'òrgan de direcció competent per a resoldre-la.  
Per la seua part, d'entre el personal instructor, qui assumisca la labor de coordinació, a més d'atendre, conjuntament amb la resta, totes les incidències que puguen tindre lloc durant els cursos, les haurà de posar en coneixement de l'IVASPE, exercint d'enllaç entre el personal instructor i aquest institut, a fi de resoldre-les tan prompte com siga possible.  
Totes aquestes funcions, de conformitat amb l'article 11.2 de la Llei 40/2015, d'1 d'octubre, de règim jurídic del sector públic, seran exercides a l'empara dels paràmetres i criteris prèviament determinats per l'IVASPE a fi d'homogeneïtzar i coordinar la instrucció policial, a l'efecte que l'alumnat reba una formació coherent, estructurada i uniforme.  
A fi de substanciar aquesta homogeneïtzació, els efectius dels cossos de policia local dels ajuntaments que desenvolupen l'activitat encomanada rebran per part de l'IVASPE un curs formatiu en què queden fixats els paràmetres i criteris d'actuació requerits per aquest institut.  
  
Quarta. Finançament de l'encàrrec de gestió  
Els Ajuntaments que, a través de l'FVMP, s'adherisquen al present per resultar interessats a col·laborar amb l'IVASPE, designaran a aquells efectius dels seus Cossos de Policia Local que siguen els encarregats de materialitzar l'activitat encomanada en els cursos selectius organitzats per aquest Institut, que serà exercida en la forma i manera que aquests Ajuntaments lliurement determinen.  
En contraprestació, l'AVSRE, mitjançant la subscripció dels convenis singulars que es formalitzen amb aquells Ajuntaments interessats, quedarà obligada a abonar-los una quantitat econòmica destinada a compensar els serveis prestats de manera extraordinària pels seus efectius de policia local.  
Aquesta quantia variarà en funció del nombre d'hores d'instrucció policial prestades per cada efectiu de policia local que s'haja precisat en els diferents cursos organitzats per l'IVASPE, a raó de vint euros (20 €) per hora realment exercida en l'activitat encomanada.  
  
No obstant això, el present conveni marc de col·laboració entre l'AVSRE i l'FVMP no comporta obligacions econòmiques per a la Generalitat, de tal manera que l'aplicació i execució d'aquest conveni, incloent-se a aquest efecte tots els actes jurídics que pogueren dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
Cinquena. Òrgan mixt de seguiment i control de les actuacions  
Es crearà un òrgan mixt de seguiment i control format per dos representants de l'AVSRE i dos representants de la Federació Valenciana de Municipis i Províncies.  
La persona titular de la direcció de l'AVSRE nomenarà els seus representants, així com la persona que n'assumisca la presidència. La presidència dirimirà amb el seu vot els empats.  
La Federació Valenciana de Municipis i Províncies designarà els seus representants, els quals vetlaran pels interessos dels ajuntaments encarregats, i aconseguirà un acord entre ells per a nomenar la persona que exercisca la secretaria de l'òrgan mixt de seguiment i control.  
L'òrgan mixt de seguiment i control serà l'encarregat de supervisar l'execució del conveni, així com d'adoptar les decisions i dictar les instruccions necessàries amb la finalitat d'assegurar la correcta realització de les activitats, incloent-hi, a aquest efecte, la solució, en primera instància, de les controvèrsies d'interpretació i compliment que puguen plantejar-se.  
Durant la vigència del conveni, l'òrgan mixt de seguiment i control es reunirà, de manera ordinària, almenys una vegada abans del seu venciment, sense perjudici que, de manera extraordinària i quan així es considere oportú, es reunisca les vegades que se siguen pertinents i resulten necessàries.  
Sisena. Adhesions singulars  
Els ajuntaments de la Comunitat Valenciana que així ho desitgen i disposen de cos de policia local propi, podran adherir-se al present conveni marc per a col·laborar en les labors d'instrucció policial de les diferents accions formatives organitzades per l'IVASPE.  
Aquesta adhesió requerirà la posterior formalització de convenis o acords singulars entre l'AVSRE i els ajuntaments interessats, en virtut dels quals queden formalitzades les encomandes de gestió en què de manera específica es concreten les obligacions prèviament generades, que seran directament i immediatament exigibles.  
Setena. Vigència  
El present conveni marc de col·laboració, de conformitat amb el que es disposa en l'article 11.1.e del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, tindrà una vigència indefinida, i desplegarà la seua eficàcia des del mateix dia que se signe; no obstant això, els convenis singulars d'adhesió signats a la seua empara, en virtut dels quals queden formalitzades les encomandes de gestió amb els ajuntaments interessats, tindran una vigència de quatre anys, comptats des del dia en què es formalitzen, si bé en qualsevol moment abans de la finalització del termini establit les parts podran acordar unànimement pròrrogues successives de caràcter anual a l'efecte finalitzar tots els cursos selectius d'accés a les diferents escales i categories de la policia local que s'hagen organitzat per l'IVASPE.  
No obstant l'anterior, seran imputables al present conveni les despeses derivades de la prestació de l'activitat d'instrucció policial que haja sigut executada pels efectius de policia local dels ajuntaments que van atendre la sol·licitud de col·laboració instada amb anterioritat a la seua formalització, sempre que estiga degudament justificada i s'haja realitzat en ocasió del desenvolupament dels cursos selectius d'accés a les diferents escales i categories de policia local organitzats per l'IVASPE iniciats des de l'1 de gener de 2023, perquè, amb caràcter previ al present conveni i atesa la necessitat de comptar amb personal instructor per a iniciar les accions formatives programades en l'exercici 2023, l'AVSRE, a través del seu director general, va emetre, el 17 de febrer de 2023, una sol·licitud per a obtindre provisionalment la col·laboració dels ajuntaments que hi estigueren interessats, i va rebre com a resposta una llista d'efectius de diferents cossos de policia local disposats a exercir les funcions de personal instructor, els quals, després de ser seleccionats per l'IVASPE, estan prestant aquest servei de manera extraordinària en les accions formatives iniciades des de principis de l'any corrent, la cobertura pressupostària de les quals a través del clausulat estipulat en el present conveni és necessària, atés que es pretén la continuïtat dels seus serveis perquè son coincidents amb l'objecte i altres condicions convingudes.  
Huitena. Naturalesa, normativa i jurisdicció  
Aquest conveni, igual que els singulars que es firmen a la seua empara, té naturalesa administrativa, si bé queden sostrets de la normativa aplicable a la contractació del sector públic de conformitat amb l'article 6 de la Llei 9/2017, de 8 de novembre, de contractes del sector públic.  
De la mateixa manera, queda també al marge del que es regula, a propòsit dels convenis, en el capítol VI del títol preliminar de la Llei 40/2015, d'1 d'octubre, de règim jurídic del sector públic, en virtut del seu article 48.9; per tant, haurà de seguir les normes específiques per a les encomandes de gestió, així com les normes bàsiques d'estabilitat pressupostària i sostenibilitat financera, atés que es tracta de finançar les activitats objecte de l'encàrrec, i la seua tramitació se substancia de conformitat amb el que es disposa en el Decret 176/2014, de 10 d'octubre, del Consell, pel qual es regula els convenis que subscriga la Generalitat i el seu registre, pel fet que es tracta d'un conveni marc que instrumenta encomandes de gestió entre diferents administracions públiques.  
L'existència de qualsevol tipus de discrepància entre les parts, en relació amb la interpretació o l'execució del conveni de col·laboració, que no s'haja pogut resoldre en el si de l'òrgan mixt de seguiment i control, es resoldrà d'acord amb el que a aquest efecte determinen els jutjats i tribunals de l'ordre jurisdiccional contenciós administratiu.  
  
No obstant això, qualsevol de les parts podrà procedir a la resolució del conveni si una d'elles no compleix les obligacions en els termes acordats, així com també quan concórrega alguna altra de les causes d'extinció establides en la clàusula desena.  
Contra el present conveni es podrà presentar recurs jurisdiccional contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, conforme amb l'article 10 de la Llei 29/1998, de 13 de juliol, de la Jurisdicció Contenciosa administrativa.  
Novena. Protecció de dades i seguretat de la informació  
En tot cas, els ajuntaments dels quals depenguen els cossos de policia local encarregats tindran la condició d'encarregat del tractament de les dades de caràcter personal a les quals puguen tindre accés en execució de la present encàrrec de gestió, i els serà aplicable el que es disposa en la Llei orgànica 3/2018, de 5 de desembre, de protecció de dades personals i garantia dels drets digitals, així com en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades.  
  
Per consegüent, les parts no aplicaran aquestes dades ni les utilitzaran per a finalitats diferents de la prestació de l'objecte de la present encàrrec, i no les comunicaran, ni tan sols per a la seua conservació, a altres persones físiques o jurídiques, excepte en els casos previstos legalment.  
Les parts es comprometen a adoptar les mesures de caràcter tècnic i organitzatiu necessàries que garantisquen la seguretat de les dades de caràcter personal i eviten la seua alteració, pèrdua de tractament i accés no autoritzat, tenint en compte l'estat de la tecnologia, la naturalesa de les dades emmagatzemades i els riscos als quals estan exposades, provinguen de l'acció humana o del medi físic o natural.  
Desena. Causes d'extinció  
El conveni marc i els convenis singulars d'adhesió, a més del que es preveu en la clàusula huitena, podran extingir-se per les causes següents:  
a) El transcurs del termini de vigència sense haver-se'n acordat la pròrroga.  
b) La impossibilitat sobrevinguda de complir la finalitat.  
c) Subscripció d'un nou conveni que substituïsca el present.  
d) L'acord unànime de les parts.  
e) L'incompliment de les obligacions i compromisos assumits per part d'algun dels signants. En aquest cas, qualsevol de les parts podrà notificar a la part incomplidora un requeriment perquè complisca en un determinat termini les obligacions o els compromisos que es consideren incomplits. Si transcorregut el termini indicat en el requeriment persistira l'incompliment, es consideraria resolt el conveni. La resolució del conveni per aquesta causa podrà comportar la indemnització dels perjudicis causats, que seran valorats, si és el cas, per l'òrgan mixt de seguiment i control.  
f) Per decisió judicial declaratòria de la nul·litat del conveni.  
g) Per qualsevol altra causa diferent de les anteriors previstes en el mateix conveni o en altres lleis.  
Si quan concórrega qualsevol de les causes d'extinció del conveni hi ha actuacions en curs d'execució, les parts podran acordar la continuació i la finalització de les actuacions en curs que consideren oportunes, establint un termini improrrogable per a finalitzar-les, transcorregut el qual hauran de realitzar-se'n la liquidació.  
  
Onzena. Publicitat  
Es donarà l'oportuna publicitat activa al present conveni en el Portal de Transparència de la Generalitat conforme als articles 12.1 i 21 de la Llei 1/2022, de 13 d'abril, de transparència i bon govern de la Comunitat Valenciana. A més, i de conformitat amb l'article 11.3.b de la Llei 40/2015, d'1 d'octubre, de règim jurídic del sector públic, el conveni haurà de publicar-se en el Diari Oficial de la Generalitat Valenciana, pel fet que es tracta del butlletí oficial de l'òrgan encarregador, sense perjudici de la publicació en altres butlletins oficials.  
  
I, com a prova de conformitat amb tot el que s'ha assenyalat, en exercici de les facultats que legalment corresponen a cadascun dels signants, i obligant les administracions públiques que cadascú representa, se signa el present conveni d'encàrrec de gestió.  
  
València, en la data de la signatura  
  
Per l'AVSRE  
Consellera de Justícia i Interior  
11.10.2023  
Elisa Maria Núñez Sánchez  
  
  
Per l'FVMP  
Secretari general de la FVMP  
03.10.2023  
Vicent Gil Olmedo